
Amb barnús i plantofes d'anar per casa

Tot de color paper de plata. Icones del consum iniciàtic de mitjan segle passat com les famoses llaunes de sopa Campbell's, l'antiga beguda Coca-Cola, i la cadena de detergents Mister Brillo. Dissenys mai recanviats per algun grafista informàticament il·luminat. Tot són marques, Campbell's, Coca-cola, Brillo, que van tenir un inventor per atzar i que han perdurat en el temps.


La Heartbreak Hotel sí que ha recanviat la típica cambra negra per la lluminositat del paper d'alumini gegant. I és que es tracta de barrejar la fantasia shakespeariana de «Somni d'una nit d'estiu» i la vida esbojarrada i pionera de la bohèmia artística més trencadora de l'estudi artístic novaiorquès d'Andy Warhol, The Factory —o «La Fàbrica», per als amics, un nom comercial que han adoptat després moltes altres iniciatives inspirades en l'esperit inconformista i alternatiu— i que Andy Warhol va instal·lar primer al carrer 47 Est de Manhattan, entre el 1963 i el 1968, i després en una sisena planta de l'edifici del carrer Union Square Oest. 


Entre serigrafies i litografies de Warhol, filmacions de pel·lícules, accions col·lectives, performances de consum, estrelles del porno, droga, sexe i rock and roll —per això hi pul·lula també la banda de La Velvet Underground de Lou Reed— es va anar creant la llegenda. I les llegendes, ja se sap, com més efímeres, millor. No és tan important el que van fer sinó el que diuen que van fer.


Doncs, bé, el director Àlex Rigola ha situat la seva mirada de «Somni d'una nit d'estiu» dins la The Factory d'Andy Warhol i ho ha fet amb un esplet de dotze intèrprets de primera fila que, per les condicions d'espai reduït de la sala, gairebé es donen cops de colze per tenir un lloc a l'escenari. Però aquesta és la gràcia, perquè de segur que als estudis de Nova York, els que s'hi congregaven tampoc no devien tenir gaires metres quadrats per moure's.


Un es pregunta com, formant part com en forma aquest espectacle, de la programació del Festival Grec, amb tots els respectes per la iniciativa de situar-lo en una sala petita, ¿no hauria pogut ser també una feliç inauguració del Festival a l'Amfiteatre de Montjuïc i, posteriorment, si calia, resituar-lo a la Heartbreak Hotel? Però no ens despistem del que fa el cas i deixem la política cultural per als que remenen les cireres de la política cultural.


La dotzena d'intèrprets i la versió d'Àlex Rigola que, pel que fa a fragments del clàssic, ha manllevat de la traducció de Salvador Oliva, són l'altra cara de «Somni d'una nit d'estiu»: els joves Hèrmia, Helena, Lisandre i Demetri s'han convertit en dues parelles, carn de residència de gent gran, que perfilen amb picaresca i mestratge les actrius Muntsa Alcañiz i Xesca Piñon i els actors Oriol Genís i Toni Sevilla. L'amor és cec, que deia aquell. Només veure'ls escarxofats al sofà ja val una entrada —per cert, totes exhaurides, esclar!


Puck és aquí un raper interpretat per l'actor David Menéndez que faria les delícies dels fans del gènere del rap, tot i que em temo que els rapers més joves no tenen, per ara, gaire tirada a una sala teatral, ni que sigui en un barri alternatiu lluny del centre cultural com el del barri de Sants. Puck, en aquest cas, versus Malanga, un dels col·laboradors més fidels d'Andy Warhol.


A l'actor Biel Duran, li toca el paper del fotògraf Billy Name, que va deixar Warhol per a la posteritat retratat pels quatre costats. Però el seu relleu, en relació al «Somni d'una nit d'estiu», és que representa ser Titània.


L'actor Jordi Rico, que fa del teixidor del «Somni...», en Nick Bottom, serà qui engaliparà l'actor Biel Duran per demostrar que, com deien els de Dagoll Dagom, l'amor no només no és cec sinó que és borni, per molt burro que sigui el seductor i molt llest el seduït.


¿I Andy Warhol on para? Doncs, el director Àlex Rigola el posa en la pell de l'actor Lluís Villanueva (¿deu ser perquè en el fos hi té una certa retirada?) i garanteix així que el personatge principal que hauria de ser Oberon faci brillar el conjunt, més del que ja brilla per si sol.


Encara hi ha espai per a l'actriu Elisabet Casanovas, que tant és la model de The Factory com la Flor de Pèsol de Shakespeare. I també hi ronden els de La Velvet Underground amb el polifacètic Jordi Oriol fent de Lou Reed, a més de Roger Julià, Jordi Rico i Nil Cardoner, a qui no els fa res deixar el rock and roll a l'alçada del betum.


Àlex Rigola ha repescat així una iniciativa que ja va dur a terme el 2014 amb la inauguració de temporada de la Düsseldorfer Schauspielhaus, el teatre de Dusseldorf. Segurament que ara amb més ambició adaptativa —han passat dotze anys— i també amb més llibertat, i no goso dir "llibertinatge" perquè no es malinterpreti.


Ah, per cert, no havia dit que la troupe del món de fantasia prepara una obra de teatre, “comme il faut”, ni que en aquest cas els promotors siguin membres d'una banda de rock dels seixanta, setanta, del segle XX.


El resultat, amb efluvis de Bob Dylan, Allen Ginsberg i —amb perdó per la llicència Rigoliana—, Brigitte Bardot, és un espectacle de petit format, sigui dit això de “petit” entre cometes, però amb grandíssims intèrprets i una proposta excepcional de festival d'estiu que deixa un rau-rau de coragre pel desaprofitament que se'n farà un cop s'abaixi el teló sense cap opció ni de reposició ni de gira.


Sempre ens queda el recurs de posar-nos el barnús i les plantofes d'anar per casa, com els quatre personatges envellits que obren la festa i que filosofen sobre l'amor com si fossin jovencells, i esperar que una plataforma digital s'enamori del teatre i, parodiant Andy Warhol, en faci un enregistrament de consum i crispetes per a tots aquells que, sisplau per força, s'ho hagin perdut.
Andreu Sotorra, Clip de Teatre, 27 juliol 2026

L'amor en el laboratori d'Andy Warhol


El recurs d’utilitzar un títol conegut com a reclam en propostes que giren al voltant d'obres populars és legítim, però en el cas d’aquest Somni d’una nit d’estiu penso que és, sobretot, un acte d'honestedat i de reconeixement que la dramatúrgia d'Àlex Rigola és deutora del geni de Shakespeare i de l’excel·lent traducció de Salvador Oliva, malgrat que d’un i d’altre en quedi ben poc. Poc, però fonamental. Perquè el que ha imaginat Rigola és una performance dinàmica, jovial, atrevida i, a la vegada, molt delicada sobre l’amor, un dels temes –potser el principal– de la comèdia de fades del gran bard.

I no qualsevol amor, perquè els joves amants que fugen d’Atenes per gaudir de l’amor al bosc (Hèrmia, Helena, Lisandre i Demetri) són aquí dues parelles veteranes a qui donen vida de manera magistral Muntsa Alcañiz, Oriol Genís, Xesca Piñon i Toni Sevilla des d’una admirable i quieta senectut. Meravellós contrapunt de l’esbojarrat i musical joc de les fades comandades per Oberon/Andy Warhol (Lluís Villanueva). Els quatre enamorats entren al món de la Factory i Rigola identifica els personatges habituals del famós laboratori creatiu novaiorquès amb els de l’obra de Shakespeare. Així, un Puck (enèrgic David Menéndez) que rapeja amb aires de Freddie Mercury és també Gerard Malanga, col·laborador imprescindible de Warhol; Titània (Biel Duran) és també el famós fotògraf de Warhol, Billy Name; els artesans de la comèdia que preparen una obra de teatre són un grup de rockers dels setanta que evoquen la Velvet Underground i que acompanyen la vetllada amb clàssics del gènere. Tot plegat, és veritat, una mica embolicat si no t’ho expliquen.

La fidelitat a l’original és absoluta en les paraules d’aquests amants d'edat provecta que deambulen amb bata de dormir i molt em sembla que no ho és tant en la resta de personatges, modificats per una dramatúrgia que convoca també els tòtems de la contracultura dels anys seixanta i setanta als Estats Units (Truman Capote, Lou Reed, Bob Dylan, Allen Ginsberg...). Molts personatges i dotze intèrprets al petit escenari del teatre. Una aventura escènica atrevida, molt ben dirigida i rematada amb un brillant joc amorós dels amants.
Santi Fondevila, ARA, 3 juliol 2026
Somiant entre el menyspreu i la psicodèlia


No ho sé vosaltres. Però jo, sempre m’he declarat un admirador absolut d’Andy Warhol. De la seva forma d’industrialitzar l’art mitjançant la repetició. De la seva manera d’arribar a dissoldre les imatges dels mites tot desproveint-les de càrrega mítica, però atorgant-les alhora una nova dimensió mitificada que s’interroga sobre el per què de la nostra recerca de mites. De la patent contradicció amb la qual assumeix que la seva deconstrucció dels mites corre en sentit paral·lel a la pròpia necessitat d’apropar-se als mites i seguir nodrint-se d’ells i fagocitar-se en ells, un cop convertits en figures estàtiques incorporades a la seva particular galeria d’ídols. I també, de la seva capacitat per convertir en cobejat objecte artístic els més tràgics esdeveniments, des de l’aparatós accident de cotxe que deixa en estat irreconeixible un dels més potents símbols de l’estat del benestar , fins la cadira elèctrica que mostra sense embuts els instruments dels quals se serveix el Sistema per perpetuar el seu sistema de valors.


Dit això: sempre he devorat amb delit tot allò que té a veure amb la mítica Factory de Warhol, aquell concupiscent espai lúdic i creatiu situat al carrer 47 de Manhattan que entre el 1964 i el 1968 es convertí en punt de confluència de les més agosarades i alternatives ments artístiques del moment.

Després, a inicis del 1968, la Factory va mudar cap a Union SquarEe. Però l’intent d’assassinat a mans de la feminista radical Valerie Solanas patit per Warhol el mes de juny d’aquell mateix any, modificà en gran mesura l’esperit de portes obertes de l’original, fent de la Factory un lloc de trobada molt més controlat. I també, cada cop més escorat cap a unes estructures mercantils un xic allunyades de la pura bohèmia amb tarannà anàrquic que campava pels seus aires en els seus anàrquics inicis.

¿Us imagineu, i per esmentar només unes quantes molt valuoses patums del moment, quina sensació devia provocar estar movent-te per aquell espai amb les parets cobertes amb paper de plata ,mentre un passadíssim de tot Allen Ginsberg udolava fragment del seu `poema “Howl”? I mentre Truman Capote aprofitava l’avinentesa per explicar xafarderies protagonitzades per la seva colla de «cignes», les sofisticades dames de la més sofisticada alta societat novaiorquesa que després el va crucificar arrel de la publicació de “La Côte Basque”, l’article en el qual Capote feia massa públiques aquestes xafarderies.

Tot plegat, mentre Lou Reed i John Cale renegaven del seu mecenes artístic, perquè Warhol havia imposat que l’impossible (però ara també imprescindible) veu de la Nico, fos la veu cantant de la mítica Velvet Underground. I tot plegat també mentre entre l’audiència es barrejaven les més rutilants Drag Queens amb les més cobejades estrelles porno i Joe Dallesandro despertava passions a una i altra banda dels convidats perquè l’audiència era ja força binaria molt abans que aquest concepte comencés a convertir-se en tendència.

Per cert: encara que en el magnífic espectacle del qual toca ara parlar, Àlex Rigola anunciï l’imminent arribada de BB, el cert és que Brigitte Bardot no va trepitjar mai la Factory. Però Rigola se’n serveix molt intel·ligentment d’ella per crear un vincle més entre la ben psicodèlica festa imaginaria amb seu a la Factory amb la qual ens rep a tots nosaltres, i la més psicodèlica de totes les comèdies que va escriure Shakespeare: aquella en la qual una substància estupefaent presentada com a filtre màgic (però no massa diferent a aquelles altres que es ficaven al cos els visitants de la Factory) serveix per posar en marxa el més luxuriós i enamoradís dels equivocs sentimentals i sexuals.

Parlant de l’amor: diu el tòpic que aquest, pot arribar a qualsevol edat. Però, ben mirat, potser hi ha dues edats en les quals la irrupció de l’amor, es presenta com a especialment conflictiva. Una d’aquests edats (que els ho preguntin a Romeu i Julieta) és sens dubte l’edat de l’adolescència i la primera joventut, perquè llavors els enamorats, a banda d’estar massa segurs que el seu amor serà etern, depenen encara molt de la voluntat dels adults, dels seus marcatges i dels límits que aquests volen imposar. Però d’altra banda, aquella altra edat que s’apropa a la mal anomenada tercera edat, presenta també tota mena d’entrebancs, quan esclaten en ella l’enamorament i la passió. Fins i tot pot passar que els entrebancs que abans posaven els pares, ara els posin els fills, del tot escandalitzats per les actituds que estan prenent els seus progenitors.

I doncs, ¿que potser no tenen dret la Muntsa Alcañiz, l’Oriol Genís, la Francesca Piñon i el Toni Sevilla a estimar-se amb la mateixa delectació amb la qual vés a saber tu si ja ho van fer algun cop quan tots quatre eren noms habituals que freqüentaven la mítica primera versió del Teatre Lliure de Gràcia? I de fer-ho potser fins i tot amb més urgència, perquè ara tenen menys temps pel davant (com en tenim tots plegats) per tal de gaudir de l’amor. Però tampoc ells poden escapar als equivocs que provoquen els follets despistats i els semidéus entremaliats que s’assemblen d’allò més a l’Andy.

I aquí és on Rigola crea una connexió amb Brigitte Bardot (no; no me n'havia oblidat) tot introduint la banda sonora que inclou el primer diàleg que mantenen BB i Michel Piccoli a la primera escena de la esplèndida pel·lícula de Jean-Luc Godard (per cert, no us perdeu l’exposició que li dedica La Virreina) “Le Mépris”. Una vegada, ja va sortir a col·lació aquesta escena, que Godard va incorporar un cop els productors del film li van retreure que exhibís poc el cos de la Bardot. I llavors, Jean-Luc va aprofitar per transformar-la una mica en l’escena en la qual es troba la clau de tota la pel·lícula. Ficada entre llençols, la Bardot li va preguntant al marit què li sembla cadascuna de les parts del seu despullat cos ;aquell cos que va fer d’ella potser el més gran símbol sexual de cinema francès.

Però, tot i que les respostes que dona Piccoli s’ajusten sobre el paper a allò que ella vol escoltar, Godard aconsegueix que en elles s’escoli ja una anticipació del menyspreu que després s’instal·larà amb força entre la parella; un menyspreu latent capaç de esmicolar l’aparent passió patent.

El menyspreu que rep la persona enamorada quan no és capaç de despertar l’amor de la persona que estima, i que canvia de direcció però segueix igualment molt present quan les dues joves parelles d’enamorats de l’obra de Shakespeare són objecte d’un encanteri, es transforma aquí en el menyspreu amb el qual carreguen aquestes dues de vegades desaparellades parelles molt madures.

I la crueltat amb la qual poden mudar els afectes a qualsevol edat (tornant als amants de Verona, ¿cal recordar que cinc minuts abans de caure fulminat pels encants de Julieta, el seu Romeu sospirava per una altra noia com si no hagués ningú més al món?) es fa encara més cruel, quan aquests quatre excompanys d’aventures de l’antic Lliure, se les tenen que veure amb un fracàs amorós quer pot ser ja el definitiu.

Mentrestant, Jordi Rico s’emporta a l’hort un Biel Duran incapaç de reconèixer la mena de burro amb el qual és a punt de ficar-se al llit, perquè l’amor és prou cec com per aconseguir això i molt més. I quan tots plegats despertin del seu somni psicodèlic, i encara que vulguin creure’s que aquest no n’ha tingut res de real, perviu dins d’ells i d’elles la sensació que tot plegat, no pot haver estat només un somni. I que tot plegat, diu més sobre la dispersió dels seus desitjos que la realitat en la qual volen creure.

El que té també quelcom de somni és que Rigola hagi ficat dins el seu petit hotel una quantitat tan gran d’il·lustres hostes. Alguns d’ells, amb tantes ganes de participar en la festa teatral, que es resignen a ocupar un paper secundari: aquí teniu una d’aquelles propostes no massa abundants que se’t fan curtes, i que voldries que s’allarguessin una mica més, per tal de treure-li tot el profit possible a tan sucós repartiment.

Però no és cosa de queixar-se perquè som davant un espectacle meravellós presidit per les no menys meravelloses interpretacions que ofereixen el seu quartet de fantàstics veterans. Un consell: si no heu vist mai cap versió de l’obra de Shakespeare (cosa altament improbable, d’altra banda) i no heu visitat mai la Factory, dediqueu-li una breu estoneta tant a l’argument de la comèdia com a l’ambient que es respirava a can Warhol: podreu gaudir encara més d’aquesta esplèndida vetllada teatral!.

Ramon Oliver, Recomana, 7 juliol 2026

Viatgers de la boira senil

Hi ha llocs suspesos a la mateixa realitat. Passa en qualsevol teatre quan la platea emmudeix i en aquests altres recintes en què la lucidesa, amb ajuda química o sense, s’ha pres un descans temporal o per sempre. Els additius que reverberaven a les parets platejades de la Silver Factory, amb Andy Warhol com a rei d’una cort de la nova Atenes underground, o en una casa de retir, amb la demència com a sigil·losa companyia. En aquesta dimensió obnubilada és possible la trobada d’una dona gran en bata i sabatilles i Allen Ginsberg en una festa tenyida de verd al·lucinat. Sobretot si els protegeix l’encanteri de follets i fades del bosc imaginat per William Shakespeare a El somni d’una nit d’estiu.

Aquests tres mons alienats caben als metres quadrats ben estudiats del Heartbreak Hotel. Primera imatge: Muntsa Alcañiz, Oriol Genís, Xesca Piñón i Toni Sevilla amanyogats al sofà vermell amb camises de dormir, pijames i sabatilles. Sense avís previ, s’apropien de les frases d’amor no correspost d’Hèrmia, Lisandre, Helena i Demetri sense perdre els seus noms. Primera revelació: Àlex Rigola no ha tornat a Shakespeare per celebrar una festa setantera al melic del que és cool al 231 del carrer 47 de Manhattan cap al 1966. Paisatge lisèrgic poblat d’icones pop, gairebé tractat com un teló de fons per a abrigallar el viatge cap a la dimensió desconeguda d’un quartet humà que s’aferra al desig i els seus impossibles com a últim aferrall. Com si Rigola encara estigués lligat emocionalment a la fragilitat dels personatges de Lluna plena.

Els quatre fantàstics catalitzen la funció jivaritzada. Amb ells comença i acaba tot. Ni rastre de les bodes de Teseu i Hipòlita ni de la tragèdia de Píram i Tisbe. Eliminat tot el que podria alterar el rumb de la ruta evanescent. Dos deliris complementaris, amb els fools absorbits pel món de les fades, reconvertits en els músics de la Velvet Underground amb perruca, excepte l’esbós de Lou Reed de Jordi Oriol. Un mite amb el rol d’una anècdota. Només es reserva un cert protagonisme a Jordi Rico fent de Nick Bottom. El cap d’ase substituït per dos desembussadors rudimentaris i un generós atribut sexual. Moment performer al·lucinat, tan hipnòtic com cringe, tendre i grotesc alhora, per acabar en braços de Billy Name, la Titània de Warhol (subtil i decadent Biel Duran) i entrar a l’arxiu cult-porn de la Factory.

També hi ha moments reservats per a Flordepèssol-Eddie Sedgwick i Puck-Gerard Malanga (caracteritzat de Joe Dallesandro). Elisabet Casanovas i David Menéndez, com gran part del repartiment, dedicat a ser figurants exquisits, incloent- hi l’Oberon-Warhol de Lluís Villanueva. Tots els superstars al servei dels quatre meravellosos viatgers de la boira senil.
Juan Carlos Olivares, La Vanguardia, 7 juliol 2026

Les festes lisèrgiques d’Andy Warhol


Un festival com el Grec té tot el sentit del món quan ens regala propostes que serien impossibles de veure en altres circumstàncies. Ja sigui portar des de Berlín el caríssim Ophelia’s got talent de Florentina Holzinger, o produir un muntatge amb dotze intèrprets al diminut Heartbreak Hotel. En la seva breu història, Glengarry Glen Ross havia estat fins ara el més gran que havíem vist en aquesta sala. Ara s’acaba de redoblar l’aposta: a FACTORY (Somni d’una nit d’estiu) apareixen dotze intèrprets en escena.

Àlex Rigola ajunta la comèdia estiuenca de William Shakespeare amb el món d’Andy Warhol i The Factory, l’estudi que es va convertir en el símbol de tota una època. Els assistents de l’artista produïen serigrafies sense parar, Warhol capturava instantànies amb la seva Polaroid, Paul Morrissey filmava durant hores el bellíssim Joe Dallessandro i la Velvet Underground rondava per allà. La cosa, òbviament, va durar poc i no va trigar gens a idealitzar-se.


Rigola ha tingut la feliç idea de situar el bosc d’El somni d’una nit d’estiu a la Factory, i convertir els quatre amants atenencs en personatges de la tercera edat. Els quatre estan esplèndids: Muntsa Alcañiz, Oriol Genís, Francesca Piñón i Toni Sevilla, en bata i sabatilles d’estar per casa, apareixen en aquest lloc lisèrgic poblat d’artistes, les fades del segle XX.

La mirada al·lucinada d’Alcañiz o el somriure diabòlic de Piñón ja mereixen una visita al Heartbreak Hotel. Entre els habitants de la Factory, regna Lluís Villanueva com a Andy Warhol, líder espiritual, marieta dolenta i mag prestidigitador (amb guant blanc) d’una comunitat de poetes hedonistes. Elisabet Casanovas sedueix amb la seva mirada i el seu ukulele, en el doble paper de la model Edie Sedgwick i Flor de Pèsol, mentre que David Menéndez “Boye” performa de meravella el fotògraf, poeta i rock star Gerard Malanga i en Puck, el follet psicodèlic amb casc de bola de discoteca.

La Velvet Underground es retrata com un grup d’entranyables noiets ianquis que no vocalitzen, i hi destaquen Roger Julià i Jordi Rico, aquest últim fantàstic com a John Cale i hilarant en el paper de Píram convertit en ruc. Entre la banda, sap una mica de greu com de desaprofitats estan Nil Cardoner (Moe Tucker) i Jordi Oriol (Lou Reed), como si el director i adaptador no hagués sabut què fer amb aquests dos personatges.

Tot i l’estranyesa de l’invent, la cosa funciona, i molt: quan els quatre amants filosofen sobre l’amor (traducció al català de Salvador Oliva) les seves frases tenen molt més pes. Àlex Rigola combina les millors troballes de la seva carrera (moltes gràcies per fer rimar “Alcañiz” amb “Genís”) en una proposta petita amb repartiment de gran producció.

I tot això en una sala pintada de color plata i esquitxada de Coca-Coles, llaunes de sopa Campbell’s i caixes de detergent Brillo (espai escènic i vestuari de Patricia Albizu i Alejandra Lorenzo). Per les seves característiques excepcionals, aquest muntatge ni es prorrogarà ni girarà. O sigui que, si teniu entrades, us podeu considerar molt afortunats.

Oriol Puig Taulè, Babelia El País / Quadern El País, 18 juliol 2026

Fades, pocions i artistes underground


L’any 2014, a la Düsseldorfer Schauspielhauss, Àlex Rigola va dur a terme l’experiment d’encreuar la comèdia Somni d’una nit d’estiu amb The Factory de Warhol —els seus artistes, icones, idees, efluvis. Ara hi torna, però amb una diferència crucial: en comptes de quatre joves, són quatre persones grans les que es troben al centre de la intriga amorosa, un fet que connecta la proposta amb obres com Una festa a Roma de Marc Artigau i La vie secrète des vieux de Mohamed El Khatib, que, tot i adoptar formats i codis radicalment diferents, tenen en comú —a banda d’haver-se pogut veure aquesta temporada al Teatre Lliure de Gràcia— el protagonisme de Julietes i Romeus d’edat avançada.


Oriol Genís ens posa en antecedents per, tot seguit, deixar-se assagetar per l’amor. Ell mateix, Muntsa Alcañiz —com a nina de mirada ingènua i llavis fosforescents, estimada per tots—, Toni Sevilla —en el paper d’esquerp enamorat no correspost— i Francesca Piñón —víctima del menyspreu, el seu personatge fa gala d’una encantadora honestedat i una progressiva lucidesa— parlen amb frases de Lisandre, Hèrmia, Demetri i Helena, però mantenint els seus noms reals. Empesos pel rebuig d’un entorn que no respecta el seu desig, els quatre ancians s’escapen de la residència.


El lloc on arriben no és ben bé un bosc als afores d’Atenes, però el que s’hi diu sí que pertany a l’obra de Shakespeare —en traducció de Salvador Oliva. Rigola agafa els passatges més representatius i poèticament inspirats dels tres primers actes, dels quals en sintetitza l’acció. Més que la comèdia d’embolic i les seves bifurcacions, li interessa submergir-se en una atmosfera de somni que permeti als personatges alliberar-se de feixugueses i prohibicions. I aquí és on entra The Factory, local llegendari que, pels vapors lisèrgics que sembla emanar la seva sola evocació, casa bé amb l’enteniment emboirat dels quatre fugitius, als quals només els calen filtres màgics per acabar de destarotar-se. Aquest somni d’una nit d’estiu tindrà lloc en una boscúria de fullatge argentat i follets-artistes que tot ho enreden. L’escenari evocat és, com anticipàvem, l’epicentre del Pop Art i l’underground novaiorquès, on les fades reparteixen psicodèlia a cor què vols.


L’escenari del Heartbreak Hotel, intervingut escenogràficament per Patricia Albizu i Alejandra Lorenzo —responsables també del vestuari—, està pintat de color plata o folrat de paper d’alumini: parets, bidons, sofà. Al fons, un reservat minúscul evoca la sala de bany que el fotògraf Billy Name —de qui va ser la idea de la Silver Factory— va transformar en cambra fosca —de revelatge fotogràfic i, potser també, d’una altra mena. Val a dir que, al llarg de l’espectacle, Warhol i els seus acòlits afegiran a l’espai no només serigrafies i objectes icònics —l’Elvis duplicat, uns quants pots de sopa Campbell’s, el mític plàtan de la Velvet—, sinó també una sèrie d’instantànies Polaroid on apareixen flors llampants, com a resultat de l’encreuament lisèrgic amb el bosc de les fades, “sota les estrelles rutilants”.


Presidirà aquest espai de llibertat extrema un Cupido pintat a l’aquarel·la que Piñón, des de la seva realitat paral·lela, ha col·locat sobre el sofà vermell: “Les coses que tothom menysprea poden ser transformades per l’amor, que els dona forma i dignitat”. Però, ja se sap, els nens enjogassats es diverteixen fent trampes i enredant-ho tot. Res més avinent, en aquest sentit, que la colla d’éssers màgics que de nit teixeixen idil·lis i impostures. Manen sobre ells Oberon i Titània —és a dir, Warhol i Billy Name. Amb una gràcia etèria i el deix enfavat, Lluís Villanueva i Biel Duran construeixen un prodigi d’intimitat sensual, èxtasi suspès en un “món esbalaït” que ja no distingeix les estacions però sí que coneix les petites traïcions i consegüents venjances.


Puck, el diligent esperit que serveix a Oberon, serà qui dirigeixi la festa i distregui els sentits. La identitat d’aquest follet astut i trickster es barreja amb la de Gerard Malanga —assistent i còmplice de Warhol; poeta, fotògraf i facilitador de substàncies. David Menéndez “Boye” —cuir, ulleres de sol i un casc-bola de discoteca— els compendia tots dos amb gest provocatiu i incitador. Al seu costat, amb una energia molt neta, sensual i juganera, Elisabet Casanovas, que interpreta alhora la fada Flor de Pèsol i l’actriu, model i musa Edie Sedgwick, marilyneja a propòsit: no oblidem que la serigrafia múltiple de Monroe (Marilyn Diptych,1962) és l’obra més icònica de Warhol; a més, Casanovas la va interpretar en una obra de Carles Batlle. Ells dos duen la veu cantant, fins i tot quan la Velvet Underground toca Sweet Jane o Run Run Run. Els integrants de la banda els assumeixen Jordi Oriol (Lou Reed), Jordi Rico (John Cale), Roger Julià (Sterling Morrison) i Nil Cardoner (Moe Tucker); els actors passen sense solució de continuïtat de músics a artesans-comediants que intenten assajar —de manera còmicament inconnexa, en un anglès aproximatiu— una obra teatral a partir del mite de Píram i Tisbe.


Jordi Rico excel·leix en el paper de Nick Bottom, el natural fool de la comèdia, un tipus excessiu i mancat d’autocrítica que serà escarnit per Puck amb una grotesca transformació; la qüestió, com sabeu, és que la reina de les fades, embruixada, se n’enamorarà. El follet murri desordena els amors i crea un munt d’equívocs. Però no passa res: “everything is holy”, com va escriure Allen Ginsberg i recita aquí Casanovas. El poeta beat es fa present, com també altres personalitats del moment —Dennis Hopper, Truman Capote, Bob Dylan, etc.—, a través del seu retrat, mentre s’apodera de l’escena un verd psicodèlic i fetiller. Tothom que acudia a la Factory era susceptible de sumar-se com una estrella més a la galeria d’ídols, ni que fos efímerament; de fet, s’atribueix a Warhol l’expressió “quinze minuts de fama”. En irrompre-hi i deixar-se temptar, fins i tot Piñón farà la seva petita performance, rimant versos a partir del rebuig que experimenta, entre aplaudiments, silver clouds i vapors estupefaents. També l’esglai somnolent i al·lucinat de Genís i Alcañiz serà filmat com a pel·lícula experimental.


Hi ha aquí una invocació a la fada, i Flor de Pèsol/Sedgwick acut al reclam com la musa que és. Quan canti dolçament After Hours, l’encanteri es desfarà. Els amants sèniors —impagables tots quatre, amb els ulls esbatanats o el gest sorrut, depenent del cas— resten perplexos i amuntegats al sofà. Tots els sembla borrós, poc perfilat. “Estem segurs que estem desperts?” Titània explica lànguidament, sense donar-hi la menor importància, que es creia enamorada d’un ase. “No sé on acaba l’art i on comença l’amor” —rebla Warhol, a qui Rigola fa parafrasejar J.V. Foix (o és El petit príncep?) “a parpelles tancades”.

La proposta, que exalta el deliri i transport inspirat dels llunàtics, els enamorats i els poetes, tan imaginatius i tramposos, ens permet gaudir de dotze excel·lents intèrprets —alguns més aprofitats que altres— dins un artefacte lleuger que sorgeix d’una idea feliçment inspirada, com caçada al vol, una excusa petita però molt ben traslladada. Fins i tot l’ambició resta en graciós suspens, en aquesta emulsió onírica i entremaliada. Aquest és un espectacle, sobretot, per als qui estimen el joc teatral i els actors.

Ana Prieto Nadal, Núvol, 22 juliol 2026

